১২১১ কোটি টাকা মেরেই দেবে গেটওয়ে অপারেটররা? - কর্পোরেট
কর্পোরেট
১২১১ কোটি টাকা মেরেই দেবে গেটওয়ে অপারেটররা?
কর্পোরেট ম্যাগাজিন
4 বছর ago
দেশে আসা আন্তর্জাতিক টেলিফোন কলের ক্ষেত্রে অরাজক পরিস্থিতিসহ ভিওআইপির চোরাকারবার নিয়ন্ত্রণে সরকারের কোনো উদ্যোগই কাজে আসছে না। এ বিষয়ে ২০০৭ সালের আন্তর্জাতিক দূরপাল্লার টেলিযোগাযোগ সেবা (আইএলডিটিএস) নীতিমালা পাল্টে ২০১০ সালে নতুন নীতিমালা করে ঢালাওভাবে ইন্টারন্যাশনাল গেটওয়ে (আইজিডাব্লিউ) এবং ভিএসপি (ভিওআইপি সার্ভিস প্রভাইডার) লাইসেন্স দেওয়ার ফলাফলও হতাশাজনক। এখনো দেদার চলছে ভিওআইপির অবৈধ কারবার। রাজনৈতিক প্রভাব কাজে লাগিয়ে আইজিডাব্লিউ অপারেটররা সরকারের প্রাপ্য রাজস্ব দিতে নানা টালবাহানা করেই যাচ্ছে। গত ১৬ মাসে তাদের কাছে আন্তর্জাতিক কল থেকে বিটিআরসির পাওনা দাঁড়িয়েছে এক হাজার ২১১ কোটি টাকা। এ টাকা আদায়ে বারবার তাগাদা দিয়ে ব্যর্থ হয়ে এখন আদালতের শরণাপন্ন হয়েছে বিটিআরসি।
অন্যদিকে প্রায় এক হাজার ব্যক্তি বা প্রতিষ্ঠান ভিএসপি লাইসেন্স নিলেও তাদের বেশির ভাগই এই সেবা চালু করতে পারেনি। অনেকে হতাশ হয়ে হাত গুটিয়ে বসে আছে। আর যারা এ আর্থিক ক্ষতি মেনে নিতে পারছে না, তারা সাংগঠনিকভাবে সংকট নিরসনের পথ খুঁজছে।
বিটিআরসির সংশ্লিষ্ট কর্মকর্তা ও দেশের টেলিকম বিশেষজ্ঞদের অভিমত, সরকারের ভুল নীতির কারণেই পরিস্থিতির অবনতি হচ্ছে। ঢালাওভাবে এবং অনেক ক্ষেত্রে রাজনৈতিক বিবেচনায় গেটওয়ে লাইসেন্স দেওয়ার কারণেই আন্তর্জাতিক কল নিয়ে নানা দুর্নীতি, চোরাকারবার বন্ধ হচ্ছে না। রাজনৈতিক প্রভাবের কারণেই অপরাধীদের বিরুদ্ধে যথাসময়ে যথাযথ ব্যবস্থা নেওয়া যাচ্ছে না।
দেশের বিশিষ্ট আইপি (ইন্টারনেট প্রটোকল) বিশেষজ্ঞ ও বিডিকম অনলাইন লিমিটেডের ব্যবস্থাপনা পরিচালক সুমন আহমেদ সাবির বলেন, ‘গত ১৫ বছর ধরে ভিওআইপি নিয়ন্ত্রণ নিয়ে নানা ধরনের ব্যর্থ গবেষণা ও পরিকল্পনায় আমরা হতাশ। নীতিমালা ও আইন পাল্টে যা হচ্ছে তা হলো, ক্ষমতাসীন দলের লোকজনকে এ খাত থেকে টাকা কামানোর সুযোগ করে দেওয়া।’
অপারেটরদের পকেটে এক হাজার ২১১ কোটি টাকা : বিটিআরসির তথ্য অনুসারে, ২০১২ সালের অক্টোবর থেকে চলতি বছরের ২৬ জানুয়ারি পর্যন্ত ইন্টারন্যাশনাল গেটওয়ে বা আইজিডাব্লিউগুলোর কাছে বিটিআরসির পাওনার পরিমাণ দাঁড়িয়েছে মোট এক হাজার ২১১ কোটি ২৪ লাখ টাকা। দীর্ঘদিন ধরে পাওনা পরিশোধ না করায় ২৯টি আইজিডাব্লিউয়ের মধ্যে ১০টির কার্যক্রম স্থগিত করে দেয় বিটিআরসি। এদের মধ্যে সেল টেলিকম লিমিটেড ১৪ কোটি ১৪ লাখ টাকা, ফার্স্ট কমিউনিকেশন লিমিডেট ২৬ কোটি ৮৬ লাখ, এস এম কমিউনিকেশন্স ২৯ কোটি ১৮ লাখ, মস ফাইভ টেল লিমিটেড ৩০ কোটি ১৮ লাখ, অ্যাপল নেটওয়ার্ক লিমিটেড ৫১ কোটি ২২ লাখ, বেসটেক টেলিকম লিমিটেড ১১৫ কোটি ৩৯ লাখ, কে টেলিকমিউনিকেশন্স লিমিটেড ৮৫ কোটি ৭৮ লাখ, ভিশন টেল লিমিটেড ১৩৮ কোটি ৭৬ লাখ, রাতুল টেলিকম ৮৯ কোটি ২৯ লাখ এবং টেলেক্স লিমিডেট ৮৭ কোটি ৭৮ লাখ টাকা পরিশোধ করেনি। এ হিসেবের বাইরেও রয়েছে টেলিফোন ও আইসিএক্স অপারেটরদের পাওনা।
বিদেশ থেকে করা টেলিফোন কল আইজিডাব্লিউগুলোর মাধ্যমে দেশে আসে এবং সংশ্লিষ্ট মোবাইল ও ল্যান্ডফোন অপারেটরের মাধ্যমে তা গ্রাহকের কাছে পৌঁছায়। আইজিডাব্লিউর নীতিমালা অনুসারে, প্রতি মিনিট আন্তর্জাতিক টেলিফোন কল আসার সঙ্গে তিন সেন্ট করে দেশে আসে। এই তিন সেন্টের ৫১.৭৫ শতাংশ রাজস্ব ভাগাভাগির চুক্তি অনুযায়ী সরকারকে দিতে হয়। বাকি ৪৮.২৫ শতাংশের মধ্যে টেলিফোন অপারেটররা ২০ শতাংশ, আইসিএক্স বা ইন্টার কানেকশন এক্সচেঞ্জ ১৫ শতাংশ এবং ১৩.২৫ শতাংশ পাওনা হয় আইজিডাব্লিউ অপারেটরদের।
এ ছাড়া আইজিডাব্লিউ প্রতিষ্ঠানগুলোকে নিবন্ধন নবায়ন বাবদ প্রতিবছর সাড়ে সাত কোটি টাকা দিতে হয়। কিন্তু এসব আইজিডাব্লিউ অপারেটর বিটিআরসির বারবার তাগাদা সত্ত্বেও সাড়ে সাত কোটি টাকা করে তাদের বার্ষিক লাইসেন্স ফি এবং এর ভ্যাটের টাকাও পরিশোধ করেনি। এ খাতেও গত ২৬ জানুয়ারি পর্যন্ত বকেয়ার পরিমাণ দাঁড়িয়েছে ১৪২ কোটি ৫০ হাজার টাকা।
বিটিআরসির তথ্য অনুসারে, বাকি ১৯টি আইজিডাব্লিউ অপারেটরের মধ্যে বাংলাট্রাক ১৪ কোটি চার লাখ, মিরটেল ১২ কোটি ১৪ লাখ, নভোটেল ১০ কোটি ৩৬ লাখ, সরকারি অপারেটর বিটিসিএল ২৯১ কোটি ৪৪ লাখ, গ্লোবাল ভয়েস টেলিকম দুই কোটি ৯৭ লাখ, এইচআরসি টেকনোলজিস দুই কোটি ১০ লাখ, রুটস কমিউনিকেশন্স ৩০ কোটি ৩৬ লাখ, ইউনিক ইনফো লিমিটেড ৬৩ কোটি ৩৬ লাখ, ডিবিএল টেলিকম লিমিটেড পাঁচ কোটি ১১ লাখ, র‌্যাংকসটেল ১৬ কোটি ৯৩ লাখ, প্লাটিনাম কমিউনিকেশন্স লিমিটেড তিন কোটি ৩৬ লাখ, ডিজিকন কমিউনিকেশন ৫৪ কোটি ৫৮ লাখ (এ ছাড়া আরো ১৯ কোটি চার লাখ টাকা বকেয়ার দাবি নিয়ে বিটিআরসির সঙ্গে ডিজিকনের মতপার্থক্য রয়েছে), ভেনাস টেলিকম ১২ কোটি ৮৩ লাখ, বিজিটেল দুই কোটি ৯৪ লাখ, হামিদ সোর্সিং লিমিটেড চার কোটি ১৩ লাখ, সিগমা ইঞ্জিনিয়ারিং লিমিটেড ১১ কোটি চার লাখ, বাংলাটেল লিমিটেড ১৮ কোটি ৭৭ লাখ এবং বিআইজিএল এক কোটি ২৩ লাখ টাকা পরিশোধ করেনি। এসব অপারেটরের মধ্যে অনেকে বার্ষিক লাইসেন্স ফি ও এর ভ্যাটের টাকা পরিশোধ করেনি। কয়েকটি অপারেটর আবার লাইসেন্স ফি দিলেও ভ্যাটের টাকা দেয়নি। কয়েকটি অপারেটর আংশিক লাইসেন্স ফি জমা দিয়েছে। গত ২ জানুয়ারি বিটিআরসির ১৬৩তম সভায় ভাইস চেয়ারম্যান মো. গিয়াসউদ্দিন আহমদ জানান, আইজিডাব্লিউ অপারেটরদের কাছে বার্ষিক লাইসেন্স ফি বাবদ ১১৩ কোটি ৬২ লাখ ৫০ হাজার ও ভ্যাট বাবদ ২৮ কোটি ৮৭ লাখ ৫০ হাজার টাকা পাওনা রয়েছে। অন্য একটি অপারেটর ওয়ান এশিয়া এলায়েন্সের লাইসেন্স ফির কিস্তি ও ভ্যাটের টাকা ছাড়া কোনো বকেয়া নেই।
দুই অপারেটরের বিরুদ্ধে মামলা : বকেয়া পরিশোধে ব্যর্থ ১০টি অপারেটরের মধ্যে পাবলিক ডিমান্ড রিকোভারি অ্যাক্ট-১৯১৩-এর অধীনে জানুয়ারির প্রথম সপ্তাহে টেলেক্স লিমিডেটের বর্তমান মালিক আব্দুর রহমান ও মুজিবুর রহমানের বিরুদ্ধে এবং জানুয়ারির দ্বিতীয় সপ্তাহে ভিশন টেল লিমিটেডের বর্তমান মালিক শরীফুল ইসলাম, রাসেল মির্জা ও জিয়াউর রহমানের বিরুদ্ধে মামলা করেছে বিটিআরসি। এদের বিরুদ্ধে ফৌজদারি মামলারও প্রস্তুতি চলছে।
অন্য আটটির মধ্যে রাতুল টেলিকমের বিষয়ে বিটিআরসির ১৬৩তম সভায় বিস্তারিত তথ্য উপস্থাপন করেন কমিশনার মো. আব্দুস সামাদ। তিনি কমিশনকে জানান, নির্ধারিত সময়সীমার মধ্যে কিস্তিতে বকেয়া পাওনার অর্থ পরিশোধে ব্যর্থ হওয়ায় রাতুল টেলিকমের বিরুদ্ধে লাইসেন্স বাতিলসহ অন্যান্য আইনানুগ ব্যবস্থা নেওয়ার যে সিদ্ধান্ত গ্রহণ করা হয়েছিল তা ডাক ও টেলিযোগাযোগমন্ত্রীর সিদ্ধান্তে সাময়িক স্থগিত করা হয়েছে। রাতুল টেলিকম আবেদন করেছে, ‘দেশের রাজনৈতিক সংকটাপূর্ণ অবস্থার মধ্যে আমরা বিটিআরসির পাওনা পরিশোধে সর্বোচ্চ চেষ্টা চালিয়ে যাচ্ছি। এই পরিস্থিতিতে আমাদের লাইসেন্স বাতিল করা হলে আমাদের সংকট আরো ঘনীভূত হবে। আন্তর্জাতিক ক্যারিয়ারের কাছ থেকে পাওনা আদায় অনিশ্চিত হয়ে পড়বে এবং বকেয়া পরিশোধে জটিলতা বৃদ্ধি পাবে।’
ওই সভায় বিটিআরসির ভাইস চেয়ারম্যান মো. গিয়াসউদ্দিন আহমদ জানান, টেলেক্স লিমিডেট তাদের কাছে বকেয়া টাকা পরিশোধের জন্য প্রতি মাসে একটি করে কিস্তি হিসেবে মোট ১৬০ মাস বা ১৩ বছর চার মাস সময় চেয়ে আবেদন করেছে। এ আবেদন নামঞ্জুর করে বিটিআরসি এই অপারেটরের বিরুদ্ধে আইনানুগ ব্যবস্থা গ্রহণের সিদ্ধান্ত নেয়।
এসব বিষয়ে কমিশনার মো. আব্দুস সামাদ গত মঙ্গলবার কালের কণ্ঠকে বলেন, সরকারের পাওনা পরিশোধে ব্যর্থ এবং প্রতারণার আশ্রয় নেওয়া অন্য অপারেটরদের বিরুদ্ধেও পাবলিক ডিমান্ড রিকোভারি অ্যাক্ট ও ফৌজদারি আইনে মামলার প্রস্তুতি চলছে।
তবে বিটিআরসির সংশ্লিষ্ট কর্মকর্তারা জানান, মামলা করে টাকা আদায় বা অপরাধীদের শাস্তি দেওয়ার বিষয়টি ইতিমধ্যে জটিল হয়ে পড়েছে। কারণ দ্রুত মালিকানা পরিবর্তন হয়ে যাচ্ছে আইজিডাব্লিউ অপারেটরদের।
বৃথা যত পদক্ষেপ : শুরুটা ১৯৯৭ সালে তৎকালীন আওয়ামী লীগ সরকার আমলেই। রাজনৈতিক ছাতার নিচে সে সময় ‘হাঁটি হাঁটি পা পা’ করে ভয়েস ওভার ইন্টারনেট প্রটোকল বা ভিওআইপির চোরা-বাণিজ্যের যাত্রা শুরু হচ্ছে। স্প্রেকট্রা সলিউশন, ঢাকার চিঠি, হাইটেক- এসব প্রতিষ্ঠানের ওই কারবার সে সময় কাদের ছত্রচ্ছায়ায় পরিচালিত হচ্ছিল, সে খবর অনেকেরই জানা। তবে এ চোরা-বাণিজ্য বা ‘ভয়েস স্মাগলিং’ প্রায় কুটির শিল্পে পরিণত হয় বিএনপি-জামায়াত জোট সরকার আমলে। বিভিন্ন ফোন-ফ্যাক্সের দোকানে প্রকাশ্যে বিক্রি হতে থাকে ভিওআইপির কলিং কার্ড। রাজনৈতিকভাবে ক্ষমতাশালী ব্যক্তি থেকে শুরু করে বস্তির অস্ত্রধারী সন্ত্রাসীও এ বাণিজ্যের নিয়ন্ত্রকের ভূমিকায় নেমে পড়ে।
আরো জানা যায়, একই সঙ্গে ভিওআইপি কারবার উন্মুক্ত করে দেওয়ার একটি নিয়ন্ত্রিত পথের অনুসন্ধানও চলতে থাকে। পরিকল্পনা হয়, বিটিটিবির ব্যবস্থাপনায় চারটি কমন প্লাটফর্ম স্থাপন করে এর মাধ্যমে ভিওআইপি নিয়ন্ত্রণ এবং এ থেকে রাজস্ব আয় নিশ্চিত করা হবে। আর বিটিআরসি থেকে যারা ভিওআইপি লাইসেন্স পেতে সক্ষম হবে, তারাই ওই প্লাটফর্ম ব্যবহার করতে পারবে। এ লক্ষ্যেই ২০০৩ সালের ১০ নভেম্বর তৎকালীন মন্ত্রিপরিষদ সভায় বিটিআরসির এ-সংক্রান্ত একটি প্রস্তাব অনুমোদন হয়। সে সময় বিটিআরসির পক্ষে বলা হয়েছিল, ২০০৪ সালের জানুয়ারির মধ্যেই দেশে বৈধভাবে পরিচালিত হবে ভিওআইপি। কিন্তু বিটিটিবির ওই প্লাটফর্ম আর স্থাপন হয়নি।
বিটিআরসি ওই সময় ভিওআইপি লাইসেন্স দেওয়ার প্রক্রিয়াও শুরু করে। লাইসেন্সের জন্য জমা পড়ে তিন ক্যাটাগরিতে ৫০টিরও বেশি আবেদনপত্র। তিন ক্যাটাগরির মধ্যে প্রথম ছিল মোবাইল ফোন অপারেটরদের, দ্বিতীয় ক্যাটাগরি পিএসটিএন এবং তৃতীয় ক্যাটাগরি ছিল ইন্টারনেট সার্ভিস প্রোভাইডর বা আইএসপিদের জন্য। কিন্তু লাইসেন্স দেওয়ার প্রক্রিয়াটি শেষ পর্যন্ত দুটি রিট আবেদনের পরিপ্রেক্ষিতে আদালতের আদেশে স্থগিত হয়ে যায়।
‘এক-এগারো’র পর জরুরি অবস্থায় দলীয় রক্ষা কবজ অকার্যকর হয়ে পড়লে ভিওআইপি কারবারের কারিগররা অনেকে দেশ ছেড়ে বিদেশে এ ব্যবসার বিকল্প পথ খুঁজে নেন। কেউ কেউ সাবেক কিছু সামরিক কর্মকর্তাকে নতুন ছাতা হিসেবে ব্যবহারের চেষ্টা করেন। ওই সময় ভিওআইপির চোরাকারবার বন্ধ করে দেওয়ার লক্ষ্যে তৈরি আইএলডিটিএস (ইন্টারন্যাশনাল লং ডিসট্যান্স টেলিকমিউনিকেশন সার্ভিস) পলিসির আলোকে দেশে তিন স্তরবিশিষ্ট টেলিযোগাযোগ অবকাঠামো গড়ে তোলার উদ্যোগ নেওয়া হয়। বেসরকারি পর্যায়ে তিনটি আন্তর্জাতিক গেটওয়ে, দুটি ইন্টার কানেকশন এক্সচেঞ্জ ও একটি ইন্টারন্যাশনাল ইন্টারনেট গেটওয়ের লাইন্সেস দেওয়া হয়। এ ছাড়া এই তিন প্রকার লাইসেন্সেরই একটি করে সরকারি মালিকানাধীন টেলিকম কম্পানি বিটিসিএলকে (আগের বিটিটিবি) দেওয়া হয়। সরকারের সঙ্গে রাজস্ব ভাগাভাগির শর্তে ২০০৮ সালের ফেব্রুয়ারি মাসে লাইসেন্সপ্রাপ্ত এসব প্রতিষ্ঠান ওই বছরের আগস্টে তাদের কার্যক্রম শুরু করে। কিন্তু তাতেও ভিওআইপির চোরাকারবার বন্ধ না হওয়ায় বর্তমান সরকার আগের নীতিমালা সংশোধন করে নতুন ‘আইএলডিটিএস পলিসি-২০১০’ গ্রহণ করে ঢালাওভাবে আইজিডাব্লিউ, আইসিএক্স, আইআইজি ও ভিএসপি লাইসেন্স দেয়।
Comments
comments
Categories: অর্থনীতি
Tags: চোরাকারবার, ভিওআইপি
Leave a Comment
কর্পোরেট
Powered by WordPress
Back to top